બીએસ યેદીયુરપ્પાએ મુખ્યમંત્રીપદેથી રાજીનામું આપ્યું તે પહેલા ભાજપે બહુમતિ સાબિત કરવા માટે જેડીએસ અને કોંગ્રેસના ધારાસભ્યોને લલચાવીને તેમને સાથે લાવવા ઘણાં વલખાં માર્યા હોવાનો અહેવાલ છે. ભાજપની આ યોજનાને સફળ બનાવવામાં સિંહ અને પાટિલ મુખ્ય આધાર મનાતા હતા. ભાજપને એવું હતું કે તેઓ સાથ આપશે તો અન્ય ધારાસભ્યો પણ તેમની સાથે આવી જશે. વિશ્વાસ મત પહેલાના દિવસોમાં જ પાટિલ અને સિંહ રડારમાંથી ગુમ થઇ ગયા હતા. જેને કારણે અનેક પ્રકારની અટકળો સર્જાઇ હતી. કેટલાક લોકોનું માનવું એવું હતું કે આ બન્ને ધારાસભ્યો બીજેપીમાં જતા રહ્યા છે. એ એટલા માટે કે તેઓ અગાઉ ભાજપના જ સભ્યો હતા.